Ramaphosa-rooftog: Miljoene glo in meubels versteek; ‘rowers’ koop luukshedePres. Cyril Ramaphosa (Foto: STEFAN HEUNIS/AFP) Die vyf inbrekers wat na bewering in 2020 “meer as $4 miljoen” tydens ŉ inbraak op pres. Cyril Ramaphosa se wildsplaas naby Bela-Bela gesteel het, is glo vir hulle stilswye betaal en nie verder vervolg nie. Elk van die vyf, sowel as die huishulp wat glo die inbraak gefasiliteer het, is glo in opdrag van die president R150 000 betaal om nie enige verdere inligting oor die saak bekend te maak nie. Die huishulp was aanvanklik haar werk kwyt, maar is ná onderhandelings tussen haar pa en die president weer in diens geneem. Nogtans dra die inwoners van die plakkerskamp waar die huishulp woon almal kennis van die inbraak op die president se plaas. Dit blyk uit die beëdigde verklaring van Arthur Fraser, voormalige hoof van die Staatsveiligheidsagentskap, wat verlede week kriminele klagte teen Ramaphosa by die Rosebank-polisiestasie aanhangig gemaak het. Maroela Media het die verklaring van 48 bladsye onder oë gehad. Volgens die verklaring het die huishulp die kontant ontdek waar dit in huisraad versteek was. Sy het daarna glo met inwoners van ‘n nabygeleë informele nedersetting saamgesweer om vier Namibiese burgers te kry om by die huis in te breek. Die Namibiërs en ŉ Suid-Afrikaanse burger het van Kaapstad na Bela-Bela gereis waar hulle toegang tot die huis verkry het en glo die miljoene gesteel het. Al vyf se name word in Fraser se verklaring genoem. Fraser vra dat die president en genl.maj. Wally Rhoode, hoof van die polisie se presidensiële beskermingseenheid, se optrede rondom die inbraak ondersoek moet word. Hy sê die saak is nie by die polisie aangemeld nie en dat Ramaphosa en Rhoode se optrede op geldwassery en korrupsie neerkom. Die president het na bewering vir Rhoode direk opdrag gegee om die inbrekers aan te keer en die geld terug te kry. Rhoode het glo die hulp van ŉ plaaslike boer en voormalige en huidige lede van die polisie bekom om hom met die ondersoek te help. Van die verdagtes is daarna in Kaapstad opgespoor en onder die vaandel van ŉ amptelike polisieoptrede in hegtenis geneem en ondervra. Fraser beweer dit kom neer op ontvoering en dat die verdagtes se regte soos in die Grondwet beskryf, nie in ag geneem is nie. Arthur Fraser (Foto: DKD) Die gesteelde dollars was toe glo al by onwettige Chinese valuta-handelaars in Houtstraat, Kaapstad, vir rande omgeruil en in verskeie bankrekenings inbetaal. Duur voertuie, waaronder ŉ Volkswagen GTI en ŉ Ford Ranger-bakkie, was ook reeds aangeskaf en selfs deur die verdagtes verseker. Een verdagte het egter na Namibië gevlug waarop Ramaphosa na bewering die hulp van Hage Geingob, Namibiese president, gevra het om die persoon aan te keer. Rhoode het toe met behulp van amptelike staatshulpbronne na Namibië gereis waar hy die verdagte ondervra en van die geld teruggekry het. Sy vertrek na Namibië en sy terugkoms na Suid-Afrika is egter glo nie deur grensbeheer aangeteken of verwerk nie. Verskeie foto’s wat onder meer afkomstig is van veiligheidskameras in en om die woning op die wildsplaas, is by Fraser se verklaring aangeheg. Daarvolgens het die inbrekers naby middernag op 9 Februarie 2020 toegang tot die huis verkry. Hulle het ongestoord tot in die vroeë oggendure van die volgende dag met hul plundertog voortgegaan. Ramaphosa het vroeër gesê daar is geen basis vir Fraser se bewerings van kriminele optrede nie. Die geld was glo die opbrengs van die verkope van wild. Ramaphosa was in die buiteland ten tye van die inbraak. Fraser is ŉ ondersteuner van oudpres. Jacob Zuma en was verantwoordelik vir Zuma se vrylating uit die tronk op grond van mediese parool.